Canon EOS R: Begyndelsen til enden på DSLR-kameraet?

I hælene på Nikons første fullframe-kamera uden spejl, har Canon netop annonceret sin egen model: Canon EOS R. Japanerne har godt nok leget lidt med spejlløse kameraer i sin EOS M-linje af kameraer, men det har været halvhjertet. Med R-serien omfavner Canon teknologien fuldstændig. Og tricket ligger i optikken.

EOS R er et relativt traditionelt fullframe-kamera, der sælges til en pris på 19.990 kroner. Det har en 30,3 megapixel sensor, der flankeres af den nye RF-fatning med 12-pin forbindelse. Kameraet har en ISO-rækkevidde på 100-40.000, som kan udvides fra 50-102.400. Det har 5.655 autofokuspunkter og kan skyde op til otte billeder i sekundet (fem med løbende autofokus).

På grund af den spejlløse teknologi er EOS R noget slankere end et traditionelt DSLR-kamera. Det kan betjenes via en 3,2 tommer stor trykfølsom skærm på bagsiden. Både Bluetooth og wifi er indbygget, og af fysiske tilslutninger kan nævnes både HDMI, USB-C og mikrofonindgang. Pudsigt nok er video begrænset til 4K/30fps med en 1,7x crop, hvilket ikke gør EOS R til det oplagte valg til videofotografer.

RF 28-70mm F2 er en af hovedpersonerne.

Optikken er hovedperson

De nye RF-objektiver vil indeholde en indstilbar kontrolring, der kan bruges til at justere blænde, lukkerhastighed eller eksponeringskompensation. Der kommer fire objektiver inden. jul, lover Canon, der hævder, at de “gør med spejlløs, hvad de ikke kunne opnå med DSLR.” Hvilket må være hele pointen. EOS R kan fås i et sæt med 24-105mm f/4-objektiv, men mere interessant er 28-70mm objektivet, der har en blændeåbning på f/2.0, hvilket er ret godt for en zoom af denne kaliber.

Ud over de to lancerer Canon et bokeh-fikseret 50mm f/1.2 objektiv og et 35mm f/1.8, der dublerer som makroobjektiv.

EOS R kan også bruge de “gamle” EF-objektiver. Kameraet kommer på hylderne i løbet af oktober.

Canon EOS R: Begyndelsen til enden på DSLR-kameraet?